
SAJTÓKÖZLEMÉNY
Effekt 2030: Indul a vállalati felelősségvállalási és fenntarthatósági programok idei megmérettetése


Budapest, 2021. május 25. – A hazai piacon működő felelős cégek idén is pályázhatnak az Effekt 2030 – A közösségi befektetések díjára. A rangos szakmai elismerésben minden évben azok a példaértékű vállalati felelősségvállalási és fenntarthatósági programok részesülnek, amelyek mérhető, kimutatható pozitív változásokat eredményeznek a társadalom és a környezet szempontjából. 

Az Effekteam Egyesület másfél évtizede dolgozik együttműködésben a felelős hazai vállalatokkal a hatékony környezeti és társadalmi befektetések elősegítése érdekében. A szervezet által meghirdetett Effekt 2030 díj célja is elsősorban az, hogy elismerje és minél szélesebb körben megismertesse az üzleti szektor szereplőinek társadalmi felelősségvállalási és fenntarthatósági kezdeményezéseit, egyúttal arra ösztönözze őket, hogy közösségi befektetéseik során tartsák szem előtt a mérhető, kimutatható hatások, pozitív változások szempontjait.

„A vállalatok idehaza mindig is aktív részesei voltak a felelősségvállalási és fenntarthatósági kezdeményezéseknek, és az immár több mint egy éve tartó koronavírus-válság még inkább rávilágított arra, hogy a felelős cégeknek milyen fontos szerepük van a gazdasági, társadalmi és környezeti problémák kezelésében, illetve a mostanihoz hasonló jövőbeni krízisek megelőzésében. Ezért is lényeges, hogy nagyobb figyelmet és elismerést kapjon ezeknek a szervezeteknek a tevékenysége” – hangsúlyozta dr. Molnár Klára, a díjat meghirdető Effekteam Egyesület igazgatója.

Az idei díjra 2021. május 25. és július 26. között pályázhatnak a Magyarországon működő nagyvállalatok, kis- és középvállalkozások, startup cégek, valamint az általuk létrehozott vállalati alapítványok. Nevezni lehet az ENSZ fenntartható fejlődési céljaival (Sustainable Development Goals, SDG-k) összhangban kialakított négy általános kategóriában: Esélyteremtő üzlet, Jövő gazdasága, Zöld egyensúly és Mindenki társadalma. Ezek mellett idén is megmaradnak a járványhelyzetre tekintettel 2020-ban bevezetett speciális, COVID-19 megoldások a közösségért kategóriák: Példamutató munkáltató, Felelős partner, Kiemelkedő támogató és Értékes termék/szolgáltatás.

A beérkező pályázatokat öttagú szakmai zsűri bírálja el. A testület tagjai: Matolay Réka PhD, egyetemi docens, Budapesti Corvinus Egyetem; Nagy Bálint lapigazgató, Pénzcentrum.hu, Agrárszektor, HelloVidék; Pogány Éda Glória üzleti fenntarthatósági vezető, Syngenta, Kelet-Európa; Schubauer Krisztina elnökségi tag, Effekteam, és CSR szakértő, Futuremind; Szabó Gyula kuratóriumi elnök, Ökoszolgálat Magyarország. Az értékelés során a közösség, hatás, jövő dimenziói mentén vizsgálják a pályázati programok kölcsönösségét, mérhető eredményeit és innovatív szemléletét. 

[bookmark: _GoBack]A szakmai zsűri szeptember 13-ig dönt a nyertesekről, illetve a kategóriánként shortlistre kerülő pályázatokról. Ez utóbbiakra a nagyközönség is leadhatja szavazatait és kiválaszthatja az idei Közönségdíjas programot. Az eredményhirdetésre és a díjak átadására október 1-jén kerül sor az Effekteam Egyesület által szervezett szakmai konferencia keretében.

Az idei pályázat részletei és a korábbi győztes programokkal kapcsolatos információk az Effekteam honlapján olvashatók: link


További információ: 
dr. Molnár Klára igazgató, +36 30 210 3171, klara.molnar@effekteam.hu


Az Effekteam Egyesületről:
Az Effekteam Egyesület 2006-os – Magyar Adományozói Fórum néven történt – megalakulása óta a vállalati felelősségvállalás iránt elkötelezett szakemberek egyik legelismertebb platformjaként dolgozik azon, hogy a felelősen gondolkodó gazdasági szereplők valódi társadalmi és környezeti hatással bíró kezdeményezéseken keresztül, fenntartható módon teremtsenek értéket a közösségek számára. Küldetése, hogy inspirálja és naprakész nemzetközi tudása megosztása révén támogassa a felelősen gondolkodó üzleti és non-profit szereplők közösségi befektetéseit a valódi, mérhető és kimutatható környezeti és társadalmi hatás elérése érdekében. https://effekteam.hu/

